Ο **Γιώργος Πατούλης** (Αθήνα, 14 Μαΐου 1961), είναι Έλληνας πολιτικός ο οποίος υπηρέτησε ως περιφερειάρχης Αττικής από το 2019 μέχρι το 2023, πρόεδρος του Ιατρικού Συλλόγου Αθηνών, τέως πρόεδρος της Κεντρικής Ένωσης Δήμων Ελλάδας και τέως δήμαρχος Αμαρουσίου. Γεννήθηκε στην Αθήνα έχοντας καταγωγή από την Κρήτη, από τη μεριά του πατέρα του που ήταν από το Καβούσι Ρεθύμνου και της μητέρας του που ήταν από τα Χανιά.

Σπουδές και συνδικαλιστική δράση
--------------------------------

Το 1981 ξεκίνησε να φοιτεί στην Ιατρική Σχολή Αθηνών και ειδικεύτηκε ως Ορθοπεδικός-Χειρουργός στο Λαϊκό Νοσοκομείο Αθηνών, όπου και εκπόνησε συναφή με την ειδικότητά του διδακτορική διατριβή. 

Έχει εργαστεί στο παρελθόν ως ιατρός στο ΙΚΑ Ταύρου (παράρτημα Κεραμεικού) και Αμαρουσίου - Ερυθραίας καθώς και ως επιστημονικός συνεργάτης του Νοσοκομείου «Ερρίκος Ντυνάν», της «Αθηναϊκής Κλινικής» και του ΚΑΠΗ Λυκόβρυσης. Παράλληλα, την περίοδο 1998 - 2000 ειδικεύτηκε στα Οικονομικά της Υγείας και αποφοίτησε από την Εθνική Σχολή Δημόσιας Υγείας. Υπηρέτησε τη στρατιωτική του θητεία ως Έφεδρος Αξιωματικός του Υγειονομικού και στην Προεδρική Φρουρά. 

Η συνδικαλιστική του πορεία ξεκινάει από το 1995, όταν και ίδρυσε τον Σύλλογο Ειδικευόμενων Ιατρών Αθηνών και Πειραιώς (ΣΕΙΑΠ), στον οποίο και διετέλεσε Πρόεδρος για 3 χρόνια (1995 - 1998). Το 1997 ίδρυσε τον Πανελλήνιο Σύλλογο «Νέοι Γιατροί», διατελώντας Πρόεδρός του μέχρι το 2004. Μεταξύ των δραστηριοτήτων που ανέπτυξε ο Σύλλογος, ήταν επισκέψεις στις παραμεθόριες, νησιωτικές και ορεινές περιοχές της χώρας μας, κατά τη διάρκεια των οποίων παρείχοντο σημαντικές ιατρικές συμβουλές και εξετάσεις στους κατοίκους. Από το 1996 εκλέγεται μέλος του Δ.Σ. του Ιατρικού Συλλόγου Αθηνών (Ι.Σ.Α). Το 1999 εξελέγη Αντιπρόεδρος του Ι.Σ.Α. έως και το 2002, ενώ το 2003 εξελέγη Αντιπρόεδρος της Διοικούσας Επιτροπής του Ι.Σ.Α. Το 2008 επανεξελέγη Αντιπρόεδρος, αξίωμα το οποίο κατέχει έως και σήμερα. Το 2002 ίδρυσε την Ένωση Ελευθεροεπαγγελματιών Ιατρών Αττικής (Ε.ΕΛ.Ι.Α), στην οποία είναι πλέον Επίτιμος Πρόεδρος. Είναι Ιδρυτής και Πρόεδρος της επιστημονικής εταιρείας «Διαδημοτικό Δίκτυο Υγείας και Κοινωνικής Αλληλεγγύης Ο.Τ.Α.». 

### Πολιτική καριέρα

Η δράση του στο χώρο της Τοπικής Αυτοδιοίκησης ξεκινάει το 1998, όταν εξελέγη για πρώτη φορά Δημοτικός Σύμβουλος στον Δήμο Πεύκης, όπου και διετέλεσε Πρόεδρος του Δημοτικού Συμβουλίου, ενώ στις δημοτικές εκλογές του 2002 επανεξελέγη πρώτος δημοτικός σύμβουλος σε ψήφους σε όλα τα Βόρεια Προάστια. Το 2006 εξελέγη Δήμαρχος Αμαρουσίου, με ποσοστό 53,22%. To 2010 επανεξελέγη με το μεγαλύτερο ποσοστό (56,44%) που πήρε ποτέ υποψήφιος Δήμαρχος στο Μαρούσι, στον πρώτο γύρο.

Το 2019 εξελέγη Περιφερειάρχης Αττικής με ποσοστό 65,79% στον δεύτερο γύρο των αυτοδιοικητικών εκλογών.

Στις 31 Ιουλίου 2023 ο Γιώργος Πατούλης ανακοίνωσε ότι δεν θα είναι ξανά υποψήφιος περιφερειάρχης μετά και την απόφαση της Νέας Δημοκρατίας να στηρίξει τον Νίκο Χαρδαλιά.

Προσωπική ζωή
-------------

Ήταν νυμφευμένος με την καθηγήτρια φιλολογίας, Μαρίνα Σταυράκη, η οποία εργάζεται στην μέση εκπαίδευση και έχουν έναν γιο, τον Αλέξανδρο.

Κριτική
-------

Πεδίο έντονης κριτικής για τον περιφερειάρχη ήταν η αλλαγή στάσης του που αφορούσε έργο της Ρένας Δούρου κατά το παρελθόν. Έντονες υπήρξαν οι αντιδράσεις κατά τη διάρκεια του χειμώνα του 2022 όταν και δέχθηκε κριτική για τους χειρισμούς της περιφέρειας Αθηνών για την καταπολέμηση της χιονόπτωσης, τόσο σε επίπεδο εκκαθαρισμού της πόλης, αλλά και ενημέρωσης πολιτών που εγκλωβίστηκαν σε διάφορα σημεία της πόλης. Ο Πατούλης δέχθηκε κριτική και από την κυβέρνηση, που αντέδρασε αρνητικά στην ετοιμότητα της περιφέρειας.

Η αγωγή του, σε συνδυασμό με το ποσό που ζήτησε από το δημοσιογραφικό site aftodioikisi.gr οδήγησε σε αντιδράσεις από διάφορα Ελληνικά ΜΜΕ, καθώς κατηγορήθηκε ότι αντιτίθεται στην ελευθερία του Τύπου.

### Λογοκλοπή διατριβής

Σύμφωνα με έρευνα της εφημερίδας Αυγή, η διδακτορική διατριβή του Πατούλη, που εκπονήθηκε μεταξύ 1992 και 2019, μεγάλο της κομμάτι φέρεται να είναι προϊόν λογοκλοπής από άλλες διδακτορικές διατριβές. Με ανοιχτή επιστολή προς τη Σύγκλητο, 92 ακαδημαϊκοί ζήτησαν την άμεση διερεύνηση του ζητήματος, ώστε να διαπιστωθεί εάν ο Γιώργος Πατούλης όντως προχώρησε σε λογοκλοπή. Με ανακοινώσεις ο ΣΥΡΙΖΑ ζήτησε την άμεση παραίτηση του Πατούλη, ο οποίος αρνήθηκε, και εν συνεχεία απέστειλε εξώδικο στην εφημερίδα «Αυγή» και στα στελέχη του ΣΥΡΙΖΑ, Νάσο Ηλιόπουλο και Ρένα Δούρου, ζητώντας τους να ανακαλέσουν και να ζητήσουν δημόσια συγγνώμη. Επίσης, συμπεριέλαβε και απάντηση της τριμελούς επιτροπής, που εξέτασε την διατριβή του: «Η αξιολόγηση της αυθεντικότητας μιας ιατρικής μελέτης/διδακτορικής διατριβής η οποία αφορά πρωτογενή έρευνα, όπως η συγκεκριμένη του κ. Γ. Πατούλη, αφορά αποκλειστικά το πρωτογενές ερευνητικό υλικό που χρησιμοποιήθηκε από τον υποψήφιο διδάκτορα […] Η αξιολόγηση του ειδικού μέρους της διδακτορικής διατριβής του κ. Γ. Πατούλη αποδεικνύει ότι είναι πρωτότυπη και αυθεντική».

Συγγραφικό και εκδοτικό έργο
----------------------------

Το συγγραφικό και εκδοτικό έργο του περιλαμβάνει:

* Το επιστημονικό περιοδικό «Νέοι Γιατροί».
* Το ειδικό έντυπο «Πρώτες Βοήθειες».
* Το έντυπο του Ι.Σ.Α. «Πληθωρισμός ιατρών στην Αθήνα».
* Το επιστημονικό και συνδικαλιστικό περιοδικό της Ένωσης Ελευθεροεπαγγελματιών Ιατρών Αττικής (Ε.ΕΛ.Ι.Α).
* Το έντυπο «Δήμων Υγεία» του Διαδημοτικού Δικτύου Υγείας και Κοινωνικής Αλληλεγγύης Ο.Τ.Α..
* Το βιβλίο εις μνήμην της μητέρα του «Τίποτα δεν ήταν εύκολο».

Παραπομπές
----------

1. ↑  «ΓΕΩΡΓΙΟΣ ΠΑΤΟΥΛΗΣ». *hippocraticinstitute*. Ανακτήθηκε στις 17 Ιουλίου 2022.
2. ↑  Αντιπρόεδρος Ι.Σ.Α για ΕΣΥ, Ελευθεροτυπία 9-12-2004
3. ↑  «Γεώργιος Πατούλης». *ethosEVENTS*. Ανακτήθηκε στις 17 Ιουλίου 2022.
4. ↑  Στόχος η θωράκιση της υγείας του δημότη Αρχειοθετήθηκε 2012-05-18 στο Wayback Machine. Iatronet 27-6-2007
5. ↑  Αποτελέσματα Δημοτικών Εκλογών 2006 Δήμος Αμαρουσίου, amarysia.gr 16-10-2006
6. ↑  Αποτελέσματα Δημοτικών Εκλογών 2010 Δήμος Αμαρουσίου, amarysia.gr 8-11-2010
7. ↑  Group), Radiotileoptiki S. A. (OPEN Digital (1 Ιανουαρίου 1980). «Εκλογές 2019 - Πατούλης: «Οι πολίτες της Αττικής μας εμπιστεύθηκαν»». *ΕΘΝΟΣ*. Ανακτήθηκε στις 17 Ιουλίου 2022.
8. ↑  «Γιώργος Πατούλης: Δεν κατεβαίνει στην Περιφέρεια Αττικής – «Θα στηρίξω την επιλογή του κόμματος»». *Newsbeast*. 31 Ιουλίου 2023. Ανακτήθηκε στις 31 Ιουλίου 2023.
9. ↑  «Ενόχληση Νέας Δημοκρατίας για το ζεϊμπέκικο Πατούλη – «Ζητώ συγγνώμη, ήταν κακιά στιγμή» λέει ο Περιφερειάρχης Αττικής». *Newsbeast*. 28 Ιουλίου 2023. Ανακτήθηκε στις 31 Ιουλίου 2023.
10. ↑  «Συνεχίζεται ο πόλεμος δηλώσεων μεταξύ Μαρίνας και Γιώργου Πατούλη». *ΤΑ ΝΕΑ*. 7 Σεπτεμβρίου 2021. Ανακτήθηκε στις 17 Ιουλίου 2022.
11. ↑  «Γιώργος Πατούλης / Εγκαινίασε περιχαρής έργο της Ρένας Δούρου που χαρακτήριζε επιζήμιο». *Αυγή*. 5 Φεβρουαρίου 2021. Ανακτήθηκε στις 24 Μαΐου 2021.
12. ↑  «Έξι εκατ. ευρώ σε εργολάβους για... κλειστούς από το χιόνι δρόμους πληρώνει ο Γ. Πατούλης». *Η Εφημερίδα των Συντακτών*. Ανακτήθηκε στις 17 Ιουλίου 2022.
13. ↑  «Κακοκαιρία «Ελπίδα» / Οι τέσσερις μεγάλες ευθύνες του Πατούλη για το χάος στους δρόμους». *Αυγή*. 25 Ιανουαρίου 2022. Ανακτήθηκε στις 17 Ιουλίου 2022.
14. ↑  «Επιχείρηση εξόντωσης της aftodioikisi.gr από τον Γ. Πατούλη». *Η Εφημερίδα των Συντακτών*. Ανακτήθηκε στις 24 Μαΐου 2021.
15. ↑  «Γιώργος Πατούλης / Εξοντωτική αγωγή κατά σάιτ - Ζητά μισό εκατ. ευρώ για μία αναδημοσίευση». *Αυγή*. 10 Μαΐου 2021. Ανακτήθηκε στις 24 Μαΐου 2021.
16. ↑  «Γιώργος Πατούλης / Διατριβή στη λογοκλοπή». *Αυγή*. 20 Μαρτίου 2022. Ανακτήθηκε στις 17 Ιουλίου 2022.
17. ↑  «Υπόθεση Πατούλη: 92 ακαδημαϊκοί ζητούν άμεση διερεύνηση της φερόμενης λογοκλοπής». *www.news247.gr*. Ανακτήθηκε στις 17 Ιουλίου 2022.
18. ↑  «Φωνές για παραίτηση Πατούλη μετά τις καταγγελίες για λογοκλοπή». *Η Εφημερίδα των Συντακτών*. Ανακτήθηκε στις 17 Ιουλίου 2022.
19. ↑  Newsroom (22 Μαρτίου 2022). «Εξώδικο Πατούλη για τα περί λογοκλοπής - Δημοσίευσε βεβαίωση της Ιατρικής Σχολής Αθηνών | ΣΚΑΪ». *www.skai.gr*. Ανακτήθηκε στις 17 Ιουλίου 2022.
20. ↑  Group), Radiotileoptiki S. A. (OPEN Digital (29 Μαρτίου 2022). «Γιώργος Πατούλης: Παρέμβαση 92 ακαδημαϊκών για τη φερόμενη λογοκλοπή στο διδακτορικό του». *ΕΘΝΟΣ*. Ανακτήθηκε στις 17 Ιουλίου 2022.
21. ↑  Δ.Δ.Υ Αρχειοθετήθηκε 2010-09-08 στο Wayback Machine. ddy.gr 30-6-2009

Εξωτερικοί σύνδεσμοι
--------------------

* Επίσημος ιστότοπος

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ιατρική
* Πύλη:Πολιτική
* Πύλη:Ελλάδα
 |

 |